Vrystaat-vrou keelaf gesny, moontlik verkragArgieffoto ŉ Huishulp het Dinsdagoggend op die liggaam van haar 57-jarige werkgewer in dié se woonstel in Virginia in die Vrystaat afgekom. “Die huishulp het omstreeks 07:45 vir werk aangemeld en onraad vermoed toe die slagoffer nie die deur oopgemaak het nie,” het sers. Mamello Mokhuoane, ŉ polisiewoordvoerder van die Vrystaat, Woensdag gesê. Die vrou het in ŉ woonstel in Highland Court in Virginia gebly. “Die huishulp het die eienaar van die woonstelblok ontbied om toegang tot die eenheid te bekom.” Die slagoffer se liggaam is kaal op die grond in ŉ plas bloed aangetref met ŉ steekwond aan haar linkerhand. Haar keel is ook gesny. Die vrou is op die toneel dood verklaar. “Die polisie vermoed dat die vrou seksueel aangerand is, en haar naam mag gevolglik nie bekend gemaak word nie. ŉ Nadoodse ondersoek word gedoen om die vermoede te bevestig.” Die vrou se naasbestaandes is reeds van haar dood ingelig. Die polisie ondersoek ŉ saak moord en moontlike verkragting. Die Virginia-polisiestasie versoek enigiemand met meer inligting oor die voorval om kapt. Ben Strydom by 082 461 1447 te skakel.